વિદેશોમાં રહેલાં ભારતીયોનાં કાળાં નાણાં પરત લાવવાની મોદી સરકારની નેમ અને નિયત તદ્દન સાફ છે એવું સ્વીકારી લઈએ તો પણ સ્વિસબેંકો સહિત વિદેશી બેંકોના નિયમો, નીતિરીતિઓ અને વિદેશી સરકારોના કાયદા એટલા વિચિત્ર છે કે, નિરવ મોદીઓ, લલિત મોદીઓ, મેહુલ ચોક્સીઓ અને વિજય માલ્યાઓ અલગ અલગ દેશોની નાગરિકતા લઈને બિન્દાસપણે લંડન કે અમેરિકામાં મહાલે છે અને ભારતીય સરકાર ઈચ્છે તો પણ તેમનો વાળ વાંકો કરી શકાતો નથી. કારણકે, આંતરરાષ્ટ્રીય જ્યુરિડિક્શનના પ્રશ્નો સૌને સતાવે છે. મનમોહન સરકાર સત્તામાં હતી ત્યારે યશવંત સિંહા, અરૂણ શૌરી, રામ જેઠમલાણી, સુબ્રમણ્યમ સ્વામી જેવા મહાનુભાવોએ વિદેશમાંથી કાળા નાણાં પરત લાવવા માટે એક અભિયાન શરૂ કર્યું હતું અને સમગ્ર દેશના બૌદ્ધિકો સમક્ષ જઈને આ મુદ્દે જનજાગૃતિ લાવવાનું ભગીરથ કાર્ય હાથ ધર્યું હતું. ૨૦૦૯માં લોકસભામાં વિપક્ષી નેતા તરીકે લાલકૃષ્ણ અડવાણીએ આ મુદ્દે મનમોહન સરકારને રીતસર ભીંસમાં લીધી હતી અને સ્વિસબેંક સહિત વિદેશી બેંકોમાં ભારતીયોના જમા થયેલાં કાળા નાણાં પરત લાવવામાં સરકાર નિષ્ફળ નીવડી છે તેવો આક્ષેપ કર્યો હતો. એક તબક્કે મનમોહન સરકારની નિષ્ફળતા સામે ભાજપના હાઈકમાન્ડે રામ જેઠમલાણી, મોદી સરકારના હાલના સુરક્ષા સલાહકાર અજિત દોવાલ, સંઘના આર્થિક બાબતોના નિષ્ણાત સલાહકાર એસ. ગુરુમૂર્થિ અને આઈઆઈએમ-બેંગલોરના પ્રો. વૈદ્યનાથનની કમિટી બનાવી હતી. જેણે કાળાનાણાં અંગેનો એક સ્ફોટક રિપોર્ટ રજૂ કર્યો હતો.